CELEX: 32012D0783
Language: lt
Date: 1355356800000
Title: 2012 m. gruodžio 13 d. Komisijos įgyvendinimo sprendimas dėl Jordanijos Hašimitų Karalystės jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB (pranešta dokumentu Nr. C(2012) 9253) Tekstas svarbus EEE

15.12.2012   
            
            
               LT
            
            
               Europos Sąjungos oficialusis leidinys
            
            
               L 347/28
            
         KOMISIJOS ĮGYVENDINIMO SPRENDIMAS
   2012 m. gruodžio 13 d.
   dėl Jordanijos Hašimitų Karalystės jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
   (pranešta dokumentu Nr. C(2012) 9253)
   (Tekstas svarbus EEE)
   (2012/783/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalies pirmą pastraipą,
   kadangi:
   
               (1)
            
            
               pagal Direktyvą 2008/106/EB valstybės narės gali nuspręsti patvirtinti trečiųjų šalių išduotus atitinkamus jūrininkų atestatus, jeigu Komisija yra pripažinusi tą trečiąją šalį. Tos trečiosios šalys turi atitikti visus 1978 m. Tarptautinės jūrų organizacijos (TJO) konvencijos dėl jūrininkų rengimo, atestavimo ir budėjimo normatyvų (JRAB konvencija) su pakeitimais, padarytais 1995 m., reikalavimus;
            
         
               (2)
            
            
               prašymą pripažinti Jordanijos Hašimitų Karalystę 2008 m. liepos 21 d. raštu pateikė Graikijoje Respublika. Atsižvelgdama į šį prašymą, Komisija įvertino Jordanijos Hašimitų Karalystės rengimo ir atestavimo sistemą, siekdama patikrinti, ar Jordanijos Hašimitų Karalystė atitinka visus JRAB konvencijos reikalavimus ir ar buvo imtasi atitinkamų priemonių atestatų klastojimui išvengti. Tas vertinimas buvo pagrįstas 2009 m. lapkričio mėn. Europos jūrų saugumo agentūros ekspertų atlikto patikrinimo rezultatais. Atliekant patikrinimą buvo nustatyti tam tikri jūrininkų rengimo ir atestavimo sistemų trūkumai;
            
         
               (3)
            
            
               Komisija valstybėms narėms pateikė vertinimo rezultatų ataskaitą;
            
         
               (4)
            
            
               2010 m. rugsėjo 21 d. ir 2012 m. vasario 13 d. raštais Komisija pranešė Jordanijos valdžios institucijoms, kad buvo rasta trūkumų, ir paprašė Jordanijos Hašimitų Karalystę pateikti įrodymų, kad nustatyti trūkumai buvo pašalinti;
            
         
               (5)
            
            
               pagrindiniai trūkumai susiję su tam tikrų JRAB konvencijos nuostatų dėl pareigūnų atestavimo įgyvendinimu Jordanijos teisės aktais (tam tikrais atvejais nebuvo reikalavimo patvirtinti kompetenciją ir darbo jūroje stažą) Be to, kokybės standartų sistema nebuvo taikoma visai su ja susijusiai administracijos veiklai ir procedūromis ne visada buvo užtikrinama, kad nurodyti kompetencijos standartai buvo pasiekti. Galiausiai mokymo įstaigose nebuvo tam tikros mokymo įrangos;
            
         
               (6)
            
            
               2010 m. lapkričio 21 d., 2011 m. balandžio 18 d., ir 2012 m. kovo 12 d. raštais Jordanijos Hašimitų Karalystė pranešė Komisijai, kad ji ėmėsi veiksmų minėtiems trūkumams ištaisyti. Visų pirma, Jordanijos valdžios institucijos nurodė, kad nacionalinės nuostatos dėl atestavimo reikalavimų buvo suderintos su konvencijos nuostatomis. Jos taip pat pateikė įrodymų apie tai, kad administracija visapusiškai įgyvendino kokybės standartų sistemą ir buvo patvirtintos naujos mokymo kurso tvirtinimo procedūros. Galiausiai Komisijai buvo pateikti įrodymai, kad buvo įsigyta ir įdiegta trūkstama įranga;
            
         
               (7)
            
            
               remiantis galutiniais įvertinimo rezultatais, Jordanijos Hašimitų Karalystė atitinka JRAB konvencijos reikalavimus, nes ji ėmėsi reikalingų priemonių atestatų klastojimui išvengti;
            
         
               (8)
            
            
               šiame sprendime numatyta priemonė atitinka Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Direktyvos 2008/106/EB 19 straipsnio tikslais Jordanijos Hašimitų Karalystės jūrininkų rengimo ir atestavimo sistemos yra pripažįstamos.
   2 straipsnis
   Šis sprendimas skirtas valstybėms narėms.
   
      Priimta Briuselyje 2012 m. gruodžio 13 d.
      
         
            Komisijos vardu
         
         Siim KALLAS
         
            Pirmininko pavaduotojas
         
      
   
   
      (1)  OL L 323, 2008 12 3, p. 33.